
Informatīvais ziņojums
“Par Eiropas Savienības pētniecības ministru 2026. gada 20.-21. jūlija neformālajā sanāksmē izskatāmajiem jautājumiem”

Eiropas Savienības (turpmāk – ES) pētniecības ministru neformālajā sanāksmē 2026. gada 20.-21. jūlijā Dublinā, Īrijā paredzēts izskatīt šādus jautājumus pētniecības un inovāciju jomā:
1. “Viena Eiropa, viens tirgus: vienotā tirgus sasniegšana zināšanās, pētniecībā un inovācijās” – politikas diskusija.
2. “Viena Eiropa, viens tirgus: inovācijas snieguma palielināšana” – politikas diskusija.

Īrijas prezidentūras ES Padomē prioritātes ir konkurētspēja, vērtības un drošība.

Informācija par izskatāmajiem jautājumiem
1. Viena Eiropa, viens tirgus: vienotā tirgus sasniegšana zināšanās, pētniecībā un inovācijās 

Divus gadus pēc E. Letas un M. Dragi ziņojumu publicēšanas, kuros uzsvērta steidzama vajadzība pārvērst Eiropas pētniecības stiprās puses konkurētspējā, noturībā un spējā uzņēmumiem augt, ES ir vienojusies par ceļvedi “Viena Eiropa, viens tirgus”, lai līdz 2027. gada beigām būtiski stiprinātu vienoto tirgu. Ceļveža galvenais mērķis ir pabeigt vienotā tirgus izveidi, vienkāršojot regulējumu uzņēmumiem un pilsoņiem, un papildināt vienotā tirgus četras brīvības – preču, pakalpojumu, personu un kapitāla brīvu kustību – ar “piekto brīvību” attiecībā uz zināšanu, pētniecības un inovāciju brīvu apriti vienotajā tirgū. Šo politisko un darbībā ieviestu saikni atbalsta plānotais Eiropas Pētniecības telpas (turpmāk – EPT) akts, kas balstās uz 2021. gadā sāktajām EPT reformām un piešķir jaunu politisko svaru brīvai zināšanu, pētniecības un inovāciju apritei.

Neskatoties uz Eiropas pētniecības un inovācijas sistēmas stiprajām pusēm, tās pilnvērtīgu attīstību kavē fragmentācija – šķēršļi pētnieku un zināšanu mobilitātei, datu un finansējuma pārrobežu plūsmai, kā arī nepietiekama nacionālo, reģionālo un Eiropas pētniecības sistēmu savstarpējā saskaņotība. Lai īstenotu “piektās brīvības” ambīcijas, ir nepieciešama patiesa pētnieku mobilitāte ar pievilcīgām un praktiski strādājošām pārrobežu pētniecības karjeras iespējām, pārrobežu piekļuve pētniecības infrastruktūrām, atvērta zinātne un brīva pētniecības datu plūsma, ko atbalsta savietojama digitālā un skaitļošanas infrastruktūra. Tikpat būtiska ir ciešāka saskaņa starp nacionālajām, reģionālajām un Eiropas pētniecības prioritātēm un finansējumu, sniedzot ieguldījumu vienotas, drošas un pēc noklusējuma atvērtas pētniecības un inovācijas telpas izveidē, vienlaikus samazinot pētniecības un inovāciju attīstības plaisu starp dalībvalstīm.

Ministru diskusijas mērķis ir gūt politiskas vadlīnijas par pasākumiem, kuru ieviešana būtu jāpaātrina Eiropas un nacionālajā līmenī, lai izveidotu vienotu, bezrobežu tirgu pētniecībai un inovācijām un īstenotu pilnībā funkcionējošu EPT. Tas ietver strukturālu šķēršļu mazināšanu, birokrātijas un administratīvā sloga samazināšanu, labāku piekļuvi pētniecības un inovāciju infrastruktūrai, finansējumam un resursiem, kā arī efektīvāku sadarbību starp Padomi, Komisiju, Parlamentu un dalībvalstīm. Spēcīgāka, labāk integrēta pētniecības un inovācijas sistēma Eiropā nodrošinās, ka tehnoloģiskā un zinātniskā jaunrade ātrāk nonāk tirgū, stiprinot Eiropas konkurētspēju, veicinot ilgtspējīgu izaugsmi un atbildot uz Eiropas pilsoņu vajadzībām un gaidām.

Īrijas PRES aicina ministrus diskutēt par šādiem jautājumiem:
1. Kādas ir steidzamākās darbības, kuras nepieciešams veikt, lai nodrošinātu, ka “Viena Eiropa, viens tirgus” ceļvedis īsteno “piekto brīvību”?

2. Kā mēs varam visefektīvāk strādāt Eiropas un valstu līmenī, lai paātrinātu vienota pētniecības un inovācijas tirgus izveidi bez robežām, labāk saskaņojot valstu un Eiropas pētniecības prioritātes, vienlaikus respektējot valstu pētniecības sistēmu daudzveidību un subsidiaritātes principu?

Latvijas pozīcija
Latvija atbalsta Īrijas prezidentūras iniciatīvu diskutēt par Eiropas Pētniecības telpas attīstību, lai mazinātu šķēršļus zināšanu un inovāciju apritei. Latvijas nostāja ES pētniecības un inovāciju pamatprogrammas jautājumos balstās Latvijas Pozīcijā Nr.1 “Priekšlikums Eiropas Parlamenta un Padomes regulai par pētniecības un inovācijas pamatprogrammas “Apvārsnis Eiropa” 2028.-2034. gadam izveidi un dalības un rezultātu izplatīšanas noteikumiem” ir apstiprināta 2025. gada 2. decembra Ministru kabineta sēdē un 2025. gada 8. decembra Saeimas Eiropas lietu komisijas sēdē.
Latvija uzskata, ka Eiropas Pētniecības telpai ir jāveicina visu Eiropas Savienības dalībvalstu izaugsme pētniecības un inovāciju jomā, kā arī līdzsvarota talantu aprite, novēršot talanta aizplūšanu. Latvijai ir svarīgi, lai tiktu paredzēts arī mērķtiecīgs atbalsts valstīm ar vājāk attīstītām pētniecības un inovāciju sistēmām, lai mazinātu inovāciju plaisu un veicinātu kapitāla piesaisti. Latvija atbalsta kopēju ES apņemšanos veicināt ieguldījumus pētniecībā un inovācijā, bet Latvija neatbalsta saistošu pētniecības un inovācijas ieguldījumu mērķu izvirzīšanu ES dalībvalstīm. 
2. Viena Eiropa, viens tirgus: inovācijas snieguma palielināšana 
Eiropas iedzīvotāji saskaras ar ekonomisku nenoteiktību, ģeopolitisku spriedzi un strauju globālo transformāciju, tāpēc politikas uzmanības centrā ir jautājums, kā vienotais tirgus pētniecībai, inovācijām un zināšanām var kalpot kā dzinulis konkurētspējai, produktivitātei un ilgtspējīgai izaugsmi. Vienas Eiropas pieeja ir vērsta uz Eiropas pamatvērtību – labklājības, vienlīdzības, brīvības, miera un demokrātijas – saglabāšanu un attīstīšanu, lai nodrošinātu ekonomiski spēcīgu un sociāli saliedētu ES, kas spēj reaģēt uz nenoteiktību starptautiskajā vidē. Šajā kontekstā ceļvedis “Viena Eiropa – viens tirgus” un nākamais ES daudzgadu finanšu ietvars tiek strukturēti tā, lai izmantojot Eiropas Konkurētspējas fonda finansējumu un ciešu sasaisti ar nākamo “Apvārsnis Eiropa” programmu, izveidotu nepārtrauktu ceļu no zinātniskām idejām līdz inovācijām un to ievešanu tirgū.
Galvenais globālais izaicinājums ES ir inovācijas plaisa ar ASV un Ķīnu, īpaši progresīvo tehnoloģiju jomā, kur Eiropas stiprā puse ir zināšanu radīšana, bet ievērojami vājāka ir spēja tehnoloģiskos atklājumus pārvērst strauji augošos Eiropas uzņēmumos, lai novērstu šo atklājumu aizplūšanu. Panākumu kritiskais rādītājs šajā jomā ir zināšanu ietilpīgu dziļo tehnoloģiju jaunuzņēmumu, universitāšu radīto uzņēmumu (spin-off) un strauji augošu (scale-up) uzņēmumu radīšana un noturēšana Eiropā, vienlaikus saglabājot atvērtu, bet drošu starptautisko sadarbību. “Apvārsnis Eiropa” un tā instrumenti – transnacionāla sadarbība, Eiropas partnerības, Eiropas Inovāciju padome (EIC), Scaleup Europe fonds un topošais Eiropas Inovāciju akts – kopā veido daudzslāņainu, bet arvien sarežģītāku inovācijas politikas ekosistēmu, kuras mērķis ir pastiprināt ES inovācijas sniegumu un globālo konkurētspēju.
Diskusijas mērķis ir izvērtēt, kuri politikas, finanšu un regulējuma instrumenti patiesi strādā, bet savukārt, kuri rada fragmentāciju vai dublēšanos, tādējādi kavējot ideju pārvēršanu tirgus risinājumos. M. Dragi un E. Letas ziņojumos kā izšķiroši strukturālie priekšnosacījumi tiek izcelti pētniecības rezultātu valorizācija un tehnoloģiju pārneses kapacitātes stiprināšana, ES līmenī harmonizēti intelektuālā īpašuma un licencēšanas noteikumi, mazāka valsts atbalsta regulējuma “rīvēšanās” universitāšu – uzņēmumu sadarbībā, kā arī piekļuve infrastruktūrām un testa vidēm dziļo tehnoloģiju uzņēmumiem. Vienlaikus tiek uzsvērts, ka inovācijas snieguma palielināšana nedrīkst mazināt atbalstu fundamentālajai pētniecībai, jo jaunu zināšanu radīšana ir priekšnoteikums, lai Eiropa spētu ilgtermiņā efektīvi pārvērst izcilas idejas precēs, pakalpojumos un sabiedrībai nozīmīgos risinājumos.

Īrijas PRES aicina ministrus diskutēt par šādiem jautājumiem:
1. Cik efektīvi, jūsuprāt, ir esošie pētniecības virzītie inovāciju atbalsta mehānismi Eiropas inovāciju snieguma uzlabošanā, jo īpaši Eiropas pētniecības valorizācijas un komercializācijas stiprināšanā?
2. Kā mēs varam nodrošināt saskaņotu un elastīgu inovāciju atbalsta mehānismu portfeli, būvējot uz sasniegtajiem rezultātiem?
3. Vai ir labas prakses piemēri no jūsu valsts vai reģionālajām inovāciju ekosistēmām, kas parāda, kā sadarbība starp valdību, pētniekiem, nozari un investoriem var veiksmīgi novest idejas no atklāšanas līdz ieviešanai? Kādas atziņas varētu izmantot visā Eiropā?

Latvijas pozīcija 
Latvija atbalsta Īrijas prezidentūras iniciatīvu diskutēt par inovāciju atbalstu un zinātnes valorizāciju. Latvijas nostāja ES pētniecības un inovāciju pamatprogrammas jautājumos balstās Latvijas Pozīcijā Nr.1 “Priekšlikums Eiropas Parlamenta un Padomes regulai par pētniecības un inovācijas pamatprogrammas “Apvārsnis Eiropa” 2028.-2034. gadam izveidi un dalības un rezultātu izplatīšanas noteikumiem” ir apstiprināta 2025. gada 2. decembra Ministru kabineta sēdē un 2025. gada 8. decembra Saeimas Eiropas lietu komisijas sēdē.
Latvija atbalsta nacionālos un ES līmeņa pasākumus, kas vērsti uz “inovāciju nāves ielejas” mazināšanu, zinātnes komercializāciju un valorizāciju. Latvijas ieskatā Eiropas Inovāciju padomes (EIC) stiprināšana, kā arī Eiropas Konkurētspējas fonda integrētā darba programma veicinās inovācijas ES, vienlaikus, jānodrošina pietiekams finansējums arī zināšanu bāzes veidošanai caur sadarbībā balstītiem pētniecības projektiem. Latvijai ir uzkrāta laba pieredze valsts pētījumu programmu īstenošanā, piemēram, BioPhoT platforma. BioPhoT platforma ir Latvijas starpnozaru pētniecības un inovācijas platforma, kas vērsta uz biomedicīnu un fotoniku un kuras mērķis ir līdz 2032. gadam izstrādāt inovatīvas, tirgum gatavas tehnoloģijas. Tās galvenais mērķis ir radīt sadarbības vidi, kas apvieno akadēmisko pētniecību un komerciālu pielietojumu, veicinot inovatīvu produktu un tehnoloģiju izstrādi biomedicīnā, medicīnas tehnoloģijās, farmācijā, fotonikā un viedajos materiālos. Šāda pieeja Latvijai ļauj ar ierobežotiem resursiem izmantot mūsu pētniecības stiprās puses, savest kopā zinātnes un uzņēmēju talantus, motivēt un stiprināt sadarbības. Šāda iekļaujoša pieeja, mūsuprāt, būtu jāveicina arī ar ES instrumentiem, jo stiprs un labi funkcionējošs vienotais tirgus ir iespējams tikai tad, ja visi tā dalībnieki ir motivēti un spēj līdzvērtīgi izmantot iespējas. 

